सुख समृद्धि से ओत-प्रोत उग्रसेन ने एक दिन श्रीकृष्ण को शीश नवकार राजसूय यज्ञ करने की इच्छा व्यक्त की। श्री भगवान ने कहा यादेश्वर ! आपके मन में बड़ा उत्तम विचार आया है। राजसूय यज्ञ से तीनों लोकों में आपका यश फ़ैलेगा । तदन्तर उग्रसेन ने अंधक, वृष्णि आदि यादवों को सुधर्मा सभा में बुलवाया और पान का बीड़ा रखकर कहा -जो समरांगण में समस्त राजाओं को जीत सके, वह वीर यह बीड़ा चबाए। रुक्मिणी नन्दन प्रद्युम्न ने राजा को प्रणाम करके बीड़ा उठा लिया। यह देखकर चारों तरफ हर्ष की लहर दौड़ गई। देवलोक से देवताओं ने वहाँ आकर प्रद्युम्न को विजय प्राप्ति के लिए आशीर्वाद और आवश्यक अस्त्र - शस्त्र प्रदान किए ।